Papersnake/gushiwen huggingface dataset:
褰裳
佚名（先秦）

子惠思我，褰裳涉溱。子不我思，岂无他人？狂童之狂也且！
子惠思我，褰裳涉洧。子不我思，岂无他士？狂童之狂也且！
黑漆弩 村居遣兴
刘敏中（元代）

高巾阔领深村住。不识我、唤作伧父。掩白沙、翠竹柴门，听彻秋伧夜雨。

闲将得失思量，往事水流东去。便直交、画却凌烟，甚是功名了处。
奉和圣制送张说上集贤学士赐宴（赋得今字）
陆坚（唐代）

圣主崇文教，层霄降德音。尊贤泽既厚，式宴宠逾深。

复有夔龙相，良哉简帝心。得人惟迈昔，多士谅推今。

书殿荣光满，儒门喜气临。顾惟诚滥吹，徒此接衣簪。
奉题胡宗伟推官揽秀堂
范成大（宋代）

城外屏峰云百叠，城里看云笏拄颊。
山灵自与人争秀，明灭烟霏难应接。
南邻范叔骨相寒，不如骑曹知爱山。
晨霞傥可救枵腹，丐君分我入朝餐。
击梧桐
李甲（宋代）

杳杳春江阔。收细雨、风蹙波声无歇。雁去汀洲暖，岸芜静，翠染遥山一抹。群鸥聚散，征航来去，隔水相望楚越。对此，凝情久，念往岁上国，嬉游时节。

斗草园林，卖花巷陌，触处风光奇绝。正恁浓欢里，悄不意、顿有天涯离别。看那梅生翠实，柳飘狂絮，没个人共折。把而今、愁烦滋味，教向谁说。
夜来枕上得四绝句因视王性之谢其相访也未专
晁说之（宋代）

不待功成逐赤松，腐儒毕竟若为功。
田园破碎胡尘里，肠断当年夜雨舂。
岩斋
吴可（宋代）

谁知望云眼，犯此没马尘。
故山招不归，定为猿鹤嗔。
煌煌帝王州，喜有东山人。
频来云雾斋，阅公碧璘珣恼四邻。
大胜不求直，乐我平生真。
和文丞相六歌 其三
郑思肖（宋代）

我忆我父在日时，叱我痴钝无天姿。旦旦灌溉仁义泽，灵台豁然开光辉。

夙劫孤露命浊世，王事鞅掌生无期。一忆父母教我语，逃罪无地死亦迟。

呜呼三歌兮泪淋漓，君父不在倚赖谁。
水月宫
朱学熙（明代）

为探灵嚣迹，先寻水月宫。慧香连斗极，花雨漫瑶空。

犬吠白云外，僧禅翠霭中。十年迷下界，聊此息微躬。
竹溪评余近诗发药甚多次韵
刘克庄（宋代）

尽卸丝鞭并席帽，全装雨笠与烟簑。
国南秦畴坛方筑，塞北燕烟石未磨。
本草书难寿炎帝，长绳击不信羲和。
回仙郎在人间世，万一飘烟袖剑过。
阳关引 寄无斁八弟宰宝应
晁补之（宋代）

暮草蛩吟噎。暗柳萤飞灭。空庭雨过，西风紧，飘黄叶。卷书帷寂雨，对此伤离别。重感叹、中秋数日又圆月。
沙觜樯竿上，淮水阔。有飞凫客，词珠玉，气冰雪。且莫教皓月，照影惊华发。问几时、清尊夜景共佳节。
阎立本职贡图
阎长言（金朝）

谔谔昌周此一书，形容獒贡写成图。宁知右相无深意，莫指丹青便厚诬。
汀州道中
张养重（清代）

左顾朝阳右赣州，新罗高据万山头。番瑶接地蟠关隘，烽火连天起戍楼。

日夜乡心皆北向，古今汀水独南流。可怜满眼崎岖路，惟有清猿伴客愁。
颂古三十一首
释如本（宋代）

百丈野狐，两耳卓朔。
脱兮不昧，堕兮不落。
不昧不落，何是何错。
若於当处不留情，万里晴空步寥廓。
新修道居
王建（唐代）

世间无所入，学道处新成。两面有山色，六时闻磬声。

闲加经遍数，老爱字分明。若得离烦恼，焚香过一生。
题李秀才成季负日轩
晁补之（宋代）

卢敖游八极，末至北阴墟。卒然蒙谷幽，睹一奇丈夫。

泪注而鸢蒙，深目玄髭须。轩轩迎风舞，自得乐有馀。

见敖默弗言，慢然下臂趋。敖私蹑其后，若士意不愉。

曰子亦何为，迷缪至此乎。此虽穷荒北，尚或逢日乌。

过是有玄关，晦墨不可居。语竟若欺魄，摄身没空虚。

始予读秦记，疑是忽帝徒。今聆天随言，乃与夸父俱。

逐日下虞谷，力穷尚嗟吁。阳舒固物理，我亦安于于。

若士独何气，幽沉山海隅。浑沌死已久，人生信多涂。
残句：为君写就黄庭了
黄庭坚（宋代）

为君写就黄庭了，不博山阴道士鹅。
蝶恋花 其一 壬戍花朝后三日，喜杨蕊渊二姊枉顾，即次见赠元韵
李佩金（清代）

日午小阑花气扬。弄粉吟香，且喜知音赏。迎得好风开锦障。

许喜兰籍名依傍。

秋水冰壶神逸朗。丽句如仙，词格周秦上。投赠云蓝劳静想。

琼瑶愧报酬珠唱。
将发荆州招李劬庵秦对岩话别次劬庵韵
许虬（清代）

荆蛮忽聚四方豪，睥睨城西幕府高。蹴鞠摴蒱方合阵，竹头木府有分曹。

清商莫奏湘君曲，浊酒堪酬屈子《骚》。南北往还诚万里，百年物役一何劳。
后和陶诗（二十首） 庚子岁五月中从都还阻
童冀（明代）

仲冬度长淮，滉荡迷所知。
同行得佳侣，乃谐夙所期。
忆昨辞京国，与子适同时。
参差各首路，不谓会在兹。
举觞更相属，满饮不须辞。
人生如浮萍，聚散安足疑。
陆严州赴召喜成三诗 其三
张镃（宋代）

知己从来自有天，除书宁复待人传。青云直上非逾分，占上声名五十年。
下邽庄南桃花
白居易（唐代）

村南无限桃花发，唯我多情独自来。

日暮风吹红满地，无人解惜为谁开。
又三首
刘克庄（宋代）

冠盖憧憧有许忙，直从虚市到球场。
宝珠似得于佗冢，卉服疑球自越裳。
鬓雪难勾小儿队，眼花林发少年狂。
几时游女归蚕织，勿学施朱与约黄。
送杨皋擢第归江东（一作送表丈杨皞）
李端（唐代）

隋堤望楚国，江上一归人。绿气千樯暮，青风万里春。

试才初得桂，泊渚肯伤蘋.拜手终凄怆，恭承中外亲。
赠胡子显八首 其六
释德洪（宋代）

庭讼凋残道气增，早衙清磬夜香灯。吏人莫作官人看，我是南州有发僧。
颂古
释慧空（宋代）

桃花春暖尽情开，一见无疑颇俊哉。
不是钓鱼船上客，无人把手上高台。
潇湘八景诗 其七 山市晴岚
张经（宋代）

茅屋开山脚，岚光映日光。行人消野兴，个个醉壶觞。
山中晚兴
陆游（宋代）

薄酒亦陶然，偃蹇涧石侧。
巾堕拄杖横，意象颇自得。
青山受落日，忽作玻璃色。
踌躇不忍去，下磴天已黑。
观澄路炮台诗三首，用吴邑尊韵 其三
祝书根（清代）

时局如斯漫涕涟，且评诗酒罗芳鲜。莲社今开玳瑁筵，新醅绿芳浮轻圆。

回看珠玉欣在前，不为蝇营争附膻。不事饕餮空馋涎，欢焉知足时餐眠，陶然共醉义皇天。
送林桢灿别驾督运事竣还江南
卢龙云（明代）

几年云树忆同袍，杯酒都门藉尔豪。刍粟万方军国计，舳舻千里使臣劳。

上林花鸟归囊草，客路星霜引佩刀。试看昔时称汉吏，独凭转饷见功高。
独夜
张嵲（宋代）

清灯萧寺远，不寐夜何长。
风细频翻叶，云轻才护霜。
磵黑水决决，月明山苍苍。
作客岁月晚，故园春欲芳。
文忠烈
岳珂（宋代）

德威堂中有汉相，衮绣昼扶灵寿杖。庞眉鲐背犹克壮，手展炎图开治象。

虹蜺椽笔光万丈，落纸珠玑争献状。凛然手泽端可仰，三复崧高慰瞻想。
奉
张元干（宋代）

往在识公日，我与儿曹俱。八龄初问字，双钩略摹朱。

知为太学生，夙仰君子儒。契阔三十载，邂逅天一隅。

追数半鬼录，宰上空美楰。所存复陆沉，隙中惊过驹。

长者类太丘，祖风如魏谟。兵火已无屋，蓬蒿仍不锄。

善藏武城刀，息驾王乔凫。功名有要路，矢石思捐躯。

常挥铁如意，欲碎玉唾壶。书生无浪语，天骄今既诛。

下如鸱夷子，扁舟归五湖。安用金谷园，坠楼烦绿珠。

相国起刀笔，将军拔屠沽。但封寝丘地，莫料秦王须。

隐居九畹兰，活计千木奴。客至径设醴，诗来或操觚。

游戏百家衣，剧谈五杂俎。涉世虽历落，安命良支梧。
念奴娇 其一 述感，和彭羡门韵
董俞（清代）

英雄已矣，把吴钩抛却、唾壶敲碎。痛哭穷途同阮籍，难乞步兵碎尉。

白日黄鸡，催人老去，几度中山醉。龟毛兔角，叹浮名何年遂。

梦魂不到春明，读书卖卜，潇洒君平肆。落日江亭闲岸帻，赢得持螯斫鲙。

故国青山，美人黄土，往事徵于鬼。桃笙豹枕，算人生惟有睡。
寄尚干林昌达 其二
陈周（明代）

梅风吹雨乱山阴，却望山头见客心。继业当传麟史学，思亲应废蓼莪吟。

閒云引水通蔬圃，卜地诛茆傍石林。谁谓李生盘谷远，篮车早晚一登临。
山寺喜道者至
齐己（唐代）

闰年春过后，山寺始花开。还有无心者，闲寻此境来。

鸟幽声忽断，茶好味重回。知住南岩久，冥心坐绿苔。
送人之姑苏
洪适（宋代）

吴门千里役，别话不堪闻。暂发参商叹，长怀星斗文。

菊丛黄彩乱，槐路绿行分。日冀书邮至，冥鸿接暮云。
和贺兰判官望北海作
高适（唐代）

圣代务平典，輶轩推上才。迢遥溟海际，旷望沧波开。

四牡未遑息，三山安在哉。巨鳌不可钓，高浪何崔嵬。

湛湛朝百谷，茫茫连九垓。挹流纳广大，观异增迟回。

日出见鱼目，月圆知蚌胎。迹非想像到，心以精灵猜。

远色带孤屿，虚声涵殷雷。风行越裳贡，水遏天吴灾。

揽辔隼将击，忘机鸥复来。缘情韵骚雅，独立遗尘埃。

吏道竟殊用，翰林仍忝陪。长鸣谢知己，所愧非龙媒。
过白沙
刘黻（宋代）

出郭才数里，片景尽渔家。
夜静惟闻犬，潮平不见沙。
寒风欺槿叶，淡月让芦花。
世路几销歇，一翁常施茶。
汴堤閒望
宋祁（宋代）

虹度长桥箭激流，夹堤春树翠阴稠。
谁知昼夜滔滔意，不是沉舟即载舟。
饶守游晋老席上偶成
韦骧（宋代）

西风吹叶影悠悠，行役江城旅思收。名慕荆州欣一见，道经鄱水爱三秋。

芙蓉欲蕊斜阳转，鸿雁初飞爽气浮。不用樽前苦相劝，斗筲唯恨怯觥筹。
宁藏主省师兄求语
释绍昙（宋代）

橘州文学石桥书，妙画雄才举世无。宗说俱通心眼活，奇哉老蚌出双珠。

百年凛有遗风烈，行处同途不同辙。痴翁真得虎头痴，月峰清照峨嵋月。

分飞雁影各东西，几对秋风叹离别。去去吴天净如洗，淡墨联书形字义。

且教人道渠和侬，好对难兄与难弟。
海上有感
沙允成（清代）

风会于今渐变迁，不闻天子诏求贤。春申江上人如鲫，广厦何当辟万千。
七夕
王淑（清代）

银河耿耿夜悠悠，怅望双星独倚楼。莫更修成仙眷属，须知一会一年愁。
嘉鱼夜舟
郑旻（明代）

挂席空江夜不眠，浩歌遥望月中天。沧浪渔父如相问，独醒非关惜酒钱。
拟古三首 其一 拟行行重行行
陆深（明代）

悠悠日将远，思君心甚迩。所嗟异居处，同生不同里。

别离既以苦，会合谅以难。逝川期东海，行云恋故山。

自知去日貌，难比旧时颜。出门即远道，两雪纷浩浩。

潦泥缁素衣，安得白日照。矫首念征人，忧伤易终老。
上饶道中
赵蕃（宋代）

踏土忧疑似踏船，土塍滑汰胜于舷。
川行可怖陆行苦，谁遣为之空自怜。
句
郑文宝（宋代）

旧井霜封仙界橘，双溪晴落海边鸥。
云和
白居易（唐代）

非琴非瑟亦非筝，拨柱推弦调未成。

欲散白头千万恨，只消红袖两三声。
白燕次朱绿卿韵二首 其二
汪怡甲（清代）

瑶轩玉槛最堪依，到眼容颜似觉稀。素羽斜穿珠箔入，淡妆偏认玳梁归。

梨花月下争清影，柳絮风前换缟衣。世态于今安可问，不如本色任翻飞。
闻石甫先生蒙恩赦复官四川奉寄 其二
陈克家（清代）

绾绶重为万里行，主恩谁重复谁轻。蜀门远上青天窄，海岛归来白发盈。

直道果难谐世俗，左官犹足见平生。无因一送杨临贺，西望长江落日明。
论语绝句一百首
张九成（宋代）

壮志如何便遽忘，故宜一旦问为邦。
行藏独与吾夫子，不类当时狷与狂。
减字木兰花·全真门户
谭处端（元代）

全真门户。静静清清无作做。非易非难。财色无明尽结丹。真龙真虎。境灭心忘知去处。铅汞相传。交媾须离种种边。
宫词
王珪（宋代）

一片桃花一片春，夜来风雨落纷纷。
多情更逐东流水，还作高唐梦里人。
淡水南北各有八景且多牵强足成者庚午1870十月修厅志成综为全淡八景各系七律一首
杨浚（唐代）

剑气宵腾匹练明，荷兰旧树尚留名。
重参色相谁非幻，莫说人情汝亦鸣。
天上神光看北斗，尘中凡物笑丰城。
化龙一夕春雷起，大海何愁浪不平。
再寄及之 其二
黄裳（宋代）

别后新寒有劲风，不亲谈笑转乖慵。一行塞雁来多日，万里乡书得几封。

閒忆兰陵还自笑，愿游苕水更相从。与君疏阔谁堪爱，阅古堂前树树松。
菩萨蛮（花蹊碧）
韩淲（宋代）

丝丝柳色清愁织。山城望断花蹊碧。回首仲宣楼。登临无计愁。

雨声吹海立。流转韶光急。九万有鹏程。沈香天上亭。
懋勋挽辞
陈杰（宋代）

即墨当交困，金城请自行。
剑方及蒲外，星遽陨中营。
遗恨羊碑沔，忠魂晋柩声。
成谋授宿将，稳为了残枰。
读史三首 其二
莫璠（明代）

赵宋世忠厚，养士三百年。时危不负主，繄彼文状元。

勤王仗大不，擐甲相周旋。皇天不祚宋，白日沉虞渊。

宁甘珠璧碎，不为瓦砾全。碧血溅燕市，精光上烛天。

嗟嗟吾生晚，不得为执鞭。手持竹如意，击碎空山巅。

魂兮渺何许，涕泗悲茫然。
和钱秘监旅居秋怀二首
徐铉（宋代）

秘监疏朝谒，门前长绿苔。
未愁玄鬓改，且喜素秋来。
独坐翻棋势，闲行绕药栽。
冰风入书幌，时动水沉灰。
春晴
林大钦（明代）

花发烟晴春事宜，风和日暖迥春姿。百年事业惟杯酒，四海烟尘何所之。

帘户静应通乳燕，幽怀不负采芳期。白沙翠竹青蓑里，一曲沧浪有所思。
赠太素庵轲律师
陈师道（宋代）

枕帐清寒夜色空，琉璃明净晚灯红。
定知城市无穷事，尽在山人冷眼中。
渡前溪
皎然（唐代）

不意入前溪，爱溪从错落。清清鉴不足，非是深难度。
言从浮峤直抵榆将访剩大师不果赋怀
屈大均（明代）

朔风吹大漠，骖马媚其曹。落月随孤影，飞霜满敝袍。

天连金海阔，山拥玉门高。一望慈云远，行行中郁陶。
次韵张子仪郎中
张镃（宋代）

南湖葵柳岸，绿多紫红稀。
有客送诗来，适与葵柳宜。
得处洞真蕴，非我其为谁。
坐观行亦看，意会神荡怡。
悯彼世上人，纷纷方外兹。
茶灶
梅尧臣（宋代）

山寺碧溪头，幽人绿岩畔。
夜火竹声乾，春瓯茗花乱。
兹无雅趣兼，薪桂烦燃爨。
眉州燕游杂咏十首·披风榭
晁公溯（宋代）

屏幛尽通彻，萧然尘土空。
不畏赵盾日，知有楚王风。
鹊桥仙（以酒果为黄子默寿）
张孝祥（宋代）

南州名酒，北园珍果，都与黄香为寿。风流文物是家传，睨血指、旁观袖手。

东风消息，西山爽气，总聚君家户牖。旧时曾识玉堂仙，在帝所、频开荐口。
丁未岁春过西湖宝藏寺作
张元干（宋代）

湖垠取微径，窈窕松门深。中有古佛屋，阒无人足音。

春云带飞雨，冷色来苍岑。孰知戎马盛，但见藤萝阴。

平生云卧想，正欲幽梦寻。不减避世士，契此太古心。
临蒸诸葛亮宅
蒋防（唐代）

始有诸葛翁，柯亭寄翠霭。
宿圭峰寺分韵得幽字
李之世（明代）

绝壑天藏古洞幽，禅堂深夜一灯留。云边露湿孤峰净，树杪风灯万籁秋。

共倚疏林窥月色，更临曲涧听泉流。自怜浪迹空人世，到处江山足胜游。
大暑同蒋明亚叟熙载夜登清微亭
傅察（宋代）

土润伏新金，阳歊困亭午。
曦御驻片骖，朱光彻厚土。
鸟雀噪阶驻，蛙蚓鸣草莽。
簿领抗尘容，茅檐庇环堵。
蜂虿乱绳床，蚊虻隐雷鼓。
棕拂徒尔为，青蝇敢予侮。
避喧空百虑，对食但三吐。
举箑未摇风，挥汗已成雨。
那能速冠巾，谁复对宾主。
岂唯眩生花，坐觉气如缕。
南方有高楼，兀然蔽华宇。
抠衣倦跻攀。策杖愁伛偻。
俄顷叩云端，飘萧开洞府。
新凉飒尔来，旧暑脱然愈。
清池涌波澜，疏昨穿牖户。
夜气袭冰霜，月明粲珪珇。
乌鹊倦飞还，游鱼清可数。
珍果走金盘，清谈挥玉尘。
群籁正嚣嚣，幽梦方栩栩。
何当食琼浆，一夕生毛羽。
水调歌头
倪稱（宋代）

昨夜狂雷怒，鞭起卞山龙。怪见朝来急雨，万木偃颠风。试看潭头落涧，一片练波飞出，河汉与天通。向晚余霏落，巾已垫林宗。

向高岩，凭曲槛，抚孤松。为雕好句，快倾桑落玉壶空。借问庐山三峡，与此飞流溅沫，今日定谁雄。乞与丹青手，写入紫微宫。
度永济桥
弘历（清代）

水退长桥未卧波，垂鞭风袅跨虹过。每闻行潦愁溢溢，蒿目疏治竟若何。
望孤石诗
鲍照（南北朝）

江南多暖谷，杂树茂寒峰。朱华抱白雪，阳条熙朔风。

蚌节流绮藻，辉石乱烟虹。泄云去无极，驰波往不穷。

啸歌清漏毕，徘徊朝景终。浮生会当几，欢酌每盈衷。
颂古二十一首
释心月（宋代）

各呈见解，互逞机锋。
石火莫及，电光罔通。
抛下拄杖而立，不同草草。
拈起拄杖便行，亦岂匆匆。
虞美人·淡云笼月松溪路
周邦彦（宋代）

淡云笼月松溪路。长记分携处。梦魂连夜绕松溪。此夜相逢恰似、梦中时。海山陡觉风光好。莫惜金尊倒。柳花吹雪燕飞忙。生怕扁舟归去、断人肠。
读皇极经世书
薛季宣（宋代）

大易诚知自画前，后天不识异先天。工夫用尽还无事，巧历劳推不尽年。
忆三山
陆游（宋代）

柳桥南北弄烟霏，门不常关客自稀。
遣仆远驮黄檗出，呼儿闲取白鸥归。
片云忽起迷丹灶，潦水初生没钓矶。
一出可怜时屡变，又看刀尺制秋衣。
时宰生日诗三十绝 其二十五
周紫芝（宋代）

太平和笔一番新，瑞表丹邱亦异闻。不遣枫榆作连理，谁知六合已同文。
淡助
徐钧（宋代）

谈经唐世岂无人，君独春秋学最深。
力辩邱明非左氏，后来朱子始知音。
丙戌春日侍太夫人邓尉探梅遍历铜坑香雪海诸胜太夫人命赋梅花用高青邱韵呈九首 其一
张襄（清代）

探奇何必万峰台，茅屋疏篱处处栽。林外乱鸦冲雪去，山中孤鹤破烟来。

新枝烂缦攒红蕊，古干杈丫点绿苔。竹处一枝看更好，横斜多傍夕阳开。
典试院中杂作五首皆言取士之法而各有所喻焉 其四 洞庭鱼
苏仲（明代）

渺渺洞庭水，茫茫接天日。有时烟云生，巨宇皆涨郁。

中有鱼鳖窝，中有龙蛇窟。网者非一人，钓者非一匹。

所喜鲟与鳇，得之为尤物。先以贡至尊，后以输郡邑。

斯味固可嘉，不过助甜滑。不若鼋与鼍，所取在皮骨。

鼋骨可疗病，痨瘵丸千粒。鼍皮可冒鼓，声震如雷翕。

疗病起人死，震鼓兵可集。视彼口腹资，伊功反无及。

嗟我网罗人，到手先掇拾。
句
黄治（清代）

威棱赤壁千寻峻，德量黄陂万顷宽。
咏四僧 其一 渐江
吴灏（清代）

写出黄山气脉坚，林峦清爽九秋天。画山留骨松青瘦，坐得蒲团静养年。
赠演说人
释慧远（宋代）

西湖演士妙天机，舌转风雷口角飞。
夺骑未闻沙寒冷，斩关先觉阵云低。
前贤后圣从君数，水远山长我自知。
皓首不须寻旧隐，到头谁是复谁非。
诗一首
李廌（宋代）

江皋草茅软，马首路平宽。
叹老龙锺态，伤春料峭寒。
月檐茅影乱，风瓦竹声乾。
喜从佳公子，诗成槊在鞍。
登狼山
释元肇（宋代）

江南见山犹可惜，千里万里行不极。江北见山绝可怜，三峰两峰谩堆积。

平生未识蜀道难，赖此为余双眼碧。真人仙去狼不来，突兀与江相怒射。

寻诗更上最高峰，莫叹能消几緉屐。水光山色只依然，顾我重来鬓非昔。

笑归丘壑横胸臆，别倩东风吹脚力。
颂古一百二十一首
释宗杲（宋代）

玄沙三种病人话，透出云门六不收。
莫待是非来人耳，从前知己返为雠。
黄牛庙
苏轼（宋代）

江边石壁高无路，上有黄牛不服箱。
庙前行客拜且舞，击鼓吹箫屠白羊。
山下耕牛苦硗确，两角磨崖四蹄湿。
青刍半束长苦饥，仰看黄牛安可及。
点绛唇
刘一止（宋代）

洞户香凝，宴开特地风烟好。靓妆娟妙。玉雪光相照。

认是桃源，绿水红云绕。真曾到。漾舟人老。应被桃花笑。
长相思
李时行（明代）

良人家住燕山阳，春花为颜玉为裳。别来不觉已十霜，两地相思空断肠。

肠断断兮愁欲绝，倚阑共对天边月。月圆仍缺缺仍圆，相思相见还相别。

别来消息不曾闻，几见梅花长梦君。君意悠悠川上水，妾心脉脉陇头云。

陇头云，川上水，岁岁年年祇如此。水流云散自有时，惟有此情无日已。
送杨十一公缊之延平
刘敞（宋代）

寡欲求易给，纵心居常安。一为淮阳卧，及再芳岁单。

处事非事事，居官岂官官。念以拙者效，而为朝责宽。

故人怀英迈，抚辔辱盘桓。心期谢外奖，谈笑用为欢。

淹泊遂将永，望舒毁其团。别君感匏系，更欲愁且叹。
放言 渔蓑 其二十四 五歌
谢元汴（明代）

扣角真无赖，凿坏亦已过。君平非弃世，安石其如何。

伧魄戍尘蹍，书魂兵气呵。苍生板荡泪，零落下渔蓑。
句 其二
孙仲鳌（宋代）

泪川紫岫洗诗愁，朱橘白鱼供饮痛。
金粟轩
史谨（明代）

三槐公子兰亭族，宅近青山带林麓。剩栽仙桂入云高，中构层轩扁金粟。

四面繁阴若环堵，光风何异清虚府。天香时傍石阑飘，老鹤常为素鸾舞。

凉飙出树秋满身，金粟雨地铺文茵。已知香色总虚幻，造化所致非由人。

客来自把湘帘捲，香露滴衣觉寒浅。半世虽同蝶梦醒，一枝终占鳌头选。

醉向花前玩明月，月色天香两奇绝。不识人间一点愁，前身恐是维摩诘。
秋日寄狄补阙
罗隐（唐代）

红尘扰扰间，立马看南山。谩道经年往，何妨逐日闲。

病中霜叶赤，愁里鬓毛斑。不为良知在，驱车已出关。
夏日寄邹环西表弟
华炳微（清代）

暮蝉高柳雨池塘，雨过南轩菡萏香。忽忆故人天际去，石渠何似水亭凉。
同荣天和游石城
李之仪（宋代）

树密山深镇雨凉，西州陈迹旧丹阳。相逢莫话当时事，且约清心感妙香。
芗林五十咏·西崦
杨万里（宋代）

坡垄端何似，波涛起复低。
醉眠桂花雪，不觉月华西。
次李荥泽韵
周行己（宋代）

已罢仍侨寓，虽贫强客羞。閒居非素隐，高卧得清秋。

故国今何在，他乡未免忧。为儒生用拙，老去更宜休。
鹧鸪天·次姜御史韵
魏初（元代）

雨过鸡窗觉梦清。文书一束五更灯。愁于饥鹄痴于鹤，闲爱孤云静爱僧。
人似月，酒如渑。几时别墅醉秋灯。高情千古闲居赋，世故驱人不易能。
南斋纪恩诗 其二
王世芳（清代）

扶杖康衢识圣颜，锦衣有赐诏频颁。喜同野老迎鸾辂，优许微臣列鹭班。

身历四朝沾浩荡，眼看六代舞斑斓。赤城便拟蓬莱苑，布袜棕鞋任往还。
今夕行 其三
汤鹏（清代）

今夕何夕秋月白，河汉迢迢情脉脉。天上双星太缠绵，人间一剑独踯躅。

身无羽翼凌天阊，投壶玉女难依傍。短飞龌龊勿复道，蟾蜍知我之心肠。
绝句
败道道人（宋代）

瑶峰一别杳难期，消渴从教醉枕欹。
不信丹青能画得，五更灯暗月来诗。
丙子除夕
张萱（明代）

年年生计付樵渔，爆竹声中岁又除。小妇喜能扶杖履，童心自又恋簪裾。

生前欲了千秋债，梦里常翻万卷书。笑赋新诗献新岁，新花新柳复何如。
郡斋多疾
宋庠（宋代）

歌召非周陕，褎黄谢汉台。
名将恩共忝，衰与疾俱来。
素发惭犀导，朱颜藉玉杯。
勋劳真索莫，出处尚徘徊。
且脱平津粟，谁忧长孺灰。
淮阳安敢薄，卧治恐非才。
颂古
释道颜（宋代）

百丈野狐，塞雁衔芦。
李广神箭，张颠草书。
蜕龙洞
钟宿（宋代）

苍岩磊落任龙蟠，绵亘千年露未乾。
一自为霖破壁去，至今风雨逼山寒。
郎亡金
张天英（元代）

郎亡金，持者谁，十年同舍难相知。不疑肝胆似冰雪，仰天吐气摧双眉。

古人重黄金，交情弃如土。奈何今之人，身为黄金死。

结交心不同，须防未然绝。何时郎得金，白圭之玷乃可灭。
步虚词（寿张门司）
程必（宋代）

休怪频年司钥，仙官长守仙宫。东风未肯到凡红。先舞云韶彩凤。

都是一团和气，故教上苑春浓。群仙拍手过江东。高唱紫芝新颂。
伯牙
王安石（宋代）

千载朱弦无此悲，欲弹孤绝鬼神疑。
故人舍我归黄壤，流水高山心自知。
冬夜闻虫
白居易（唐代）

虫声冬思苦于秋，不解愁人闻亦愁。
我是老翁听不畏，少年莫听白君头。
高阳关射亭
梅尧臣（宋代）

星弧射狼夜夜张，角弓备寇不可忘。
将军屯师古关下，不尚武力何由强。
日与官兵来会此，弓须射硬箭射长。
更如羿中九乌毙，独见杲杲明扶桑。
偈
释法演（宋代）

皖伯台前送别时，桃花如锦柳如眉。明年此日凭栏看，依旧青青一两枝。
句 其二
刘洞（唐代）

翻忆潘郎章奏内，阴阴日暮好沾巾。
樊山春望
薛季宣（宋代）

东鄂城东安乐宫，李花练绚玉玲珑。画图长喜平芜绿，不觉身归罨画中。
七盘岭
张问陶（清代）

褒谷高于天，两崖互相啮。褒水犹飞龙，随山亦千折。

攀藤遵蜿犹，蛟螭出深窟。曲栏如层阶，羊肠上盘结。

忽讶前旌迥，穿林旋隐没。人行蚁垤间，纤瘦动毛发。

望之摇心魂，自顾气益夺。削壁孤根危，太古立积铁。

累栈若附赘，欲踏疑溃决。侧首俯万仞，高林下蓊郁。

惊涛自雷奔，但见涌微雪。时闻发樵响，缥缈在仙阙。

效笑起云中，或是峰头鹘。雄关刺眼明，异境争狡黠。

鸡帻昂然来，谁断神鳌骨。毫芒判生死，奇境真天设。

矜慎乃全身，人谋胡可拙。
余游侯伯寿思儒之间久矣而未识季长昨日见之夜归作此寄之
释德洪（宋代）

公家兄弟俱秀杰，人言不减河东薛。凤皇鸑鷟虽见之，闻有鹓雏更超绝。

周郎坐中见新作，天葩奇芬众口愕。君看气焰遮缙绅，想见精神映台阁。

我穷岁晚犹奔走，小邑那知有邂后。堂堂合置明光宫，簿书堆中不宜有。

功名偶然耳是寄，故应随流坎而止。且置袖中批诰手，下帘弦歌聊尔耳。

此诗摹写见标格，晴湖无风照春色。沧海遗珠果见之，邵阳他日如彭泽。
道中酒垆
陈藻（宋代）

千村亭榭酒旗扬，收尽山光与水光。风物到来城郭闹，杖头随处去休忙。
广德官舍二松
喻凫（唐代）

杨公休簿领，二木日坚牢。直甚彰吾节，清终庇尔曹。

幽阴月里细，冷树雪中高。谁见干霄后，枝飘白鹤毛。
隆佑太后挽歌辞三首
刘子翚（宋代）

三朝钦母训，四海被仁风。
仓卒垂帘政，艰难取日功。
仙游睽懿范，孝慕惨皇衷。
寝隧休华饰，灵輀必返嵩。
寄延帅赵龙图卨
李复（宋代）

瘴岭有毒雾，鸣沙无美田。
乾坤滋孕毓，山海限腥羶。
干舞旄星落，弓橐译舌传。
但能思上策，何必勒燕然。
赏雪
朱淑真（宋代）

朱帘暮卷绮筵开，风雪纷纷入酒杯。对景恨无飞絮句，从今羞见谢娘才。
句
陈辉（宋代）

根枝不入灵和殿，枉为人间拂马蹄。
寄明叔
赵蕃（宋代）

闻道南池上，日来幽事多。
株株摇弱柳，柄柄出擎荷。
长夏端能好，新诗况可歌。
无庸问凡楚，一以付无何。
梅子黄时雨 乱后怀友同江子愚作
张慎仪（清代）

看尽飞花，正梅子渐黄，乍暖还雨。春去不多时，已无觅处。

犹是清和天气，个侬休向闲中误。林亭住。烧笋焙茶，也饶风趣。

望里，层层云树。念故人千里，一别难聚。矧燹后江山，又伤惨沮。

欲待追寻除是梦，梦中不辨西南路。情莫诉。拍一阕离骚谱。
送游考功将漕夔门七绝
洪咨夔（宋代）

神鼎一铸魑魅怖，法鼓四震波旬悲。
祖宗涵养天下气，留得此脉扶颠危。
送王倅之兴化
薛师石（宋代）

梅溪好源委，流德至今存。
独继贤人业，共推君子孙。
官清五字好，州小贰车尊。
所历七闽郡，从兹水不浑。
放下庵即事三绝 其一
范成大（宋代）

无风香篆吐长丝，书架凝尘不下帷。鸟雀声和晴日暖，午窗扪虱坐多时。
次韵程弟 其七
方岳（宋代）

垒曲成台糟筑丘，衰迟无复少年游。君看烟草离离外，不问人间第一流。
赠钟笔洲之任永府长史
庞嵩（明代）

人言一日养，不以三公换。况乃桑梓邦，王藩作明宦。

禄养既尽欢，承颜复泮奂。礼乐诚嘉猷，河间即东献。

贾传良足师，临湘莫重叹。治安策可陈，早为明廷赞。
成都府
杜甫（唐代）

翳翳桑榆日，照我征衣裳。
我行山川异，忽在天一方。
但逢新人山，未卜见故乡。
大江东流去，游子日月长。
曾城填华屋，季冬树木苍。
喧然名都会，吹箫间笙簧。
信美无与适，侧身望川梁。
鸟雀夜各归，中原杳茫茫。
初月出不高，众星尚争光。
自古有羁旅，我何苦哀伤。
闻春远特丹盛开
范成大（宋代）

东轩闻道有花开，痴坐三椽首谩回。
纵得好晴犹懒看，那堪风雨揭天来。
琅琊行
郭祥正（宋代）

琅琊异他山，坡陀晦诸峰。惟有山下水，其源与天通。

寻源见楼山，鸳瓦青重重。宝镜递华灯，空岩散疏钟。

薰成香积界，回首非尘笼。阳冰俗篆未足数，禹称八咏元无功。

我来独酌惜已晚，醉倒不见欧阳公。摩挲苍崖读旧记，谁掣玉索缠蛟龙。

不忧石泐解磨灭，斯文自与元气同。徘徊落日跨马去，老松为我摇悲风。
和雁湖先生病起自警八章
程公许（宋代）

永夜朝元骞树，萧晨晞发扶桑。
妙处本来一贯，何异心斋坐忘。
立雪方丈
释心月（宋代）

少室门庭冷似冰，可师曾此一沉吟。
夜阑各自知寒冷，莫待齐腰三尺深。
湘中阻风
刘攽（宋代）

十月北风不肯回，湘中白浪高成堆。小如飞鸥大奔马，一辈才成群复来。

一旬阴云色死灰，划劙掀簸初全开。晨阳照空幸澄澈，蜚廉暴怒犹喧豗。

系舟沙渚依曲隈，岁晏永路真悠哉。棹夫卷缩亦何恨，时乎宁有材不材。
秋霖
四锡（宋代）

菊花潦倒雨冥冥，秋菌参差上壁生。
台榭可堪闲眺望，池笼不壁野心情。
猿啼山馆寒无梦，灯背风帘滴到明。
却为农家妨斂获，丛祠精舍擬祈晴。
偈颂一百零三首 其三十四
释月涧（宋代）

有准的，没窠臼。有时觑捕全无，无时觑捕还有。取不得，舍不得，饶州城里一分钞，买柄芭花帚。
沁园春·六月云初
黄机（宋代）

六月云初，人争议公，公无阻伤。记传飞急羽，舟还海道，弥漫白水，路入沙场。万姓三军，倚公为命，法有逗遛公自当。君还信，似崔嵬砥柱，屹立瞿塘。此行阴德难量。到论定才知滋味长。看鱼肥蟹健，妻孥共乐，酒?稻熟，翁媪相将。何以报公，祝公千岁，多少人家烧夜香。凌烟上，更声名凛凛，冠剑堂堂。
楚靳尚庙
杨备（宋代）

汩罗鱼腹葬灵均，竞渡如飞不救人。天意明知谗口毒，果遭天谴作蛇身。
登云岩塔二绝
方万里（宋代）

湖迥山明玉宇澄，浮图绝顶快高登。
天负吹我今宵梦，多在瑶台十二层。
秋日即事二首 其一
王之道（宋代）

潮退菰蒲风自倒，秋深菱芡雨应添。怪来病眼双明甚，喜见遥山寸碧纤。
洛原西望
曹邺（唐代）

筑城畏不坚，城坚心自毁。秦树满平原，秦人不居此。

犹为泣路者，无力报天子。
过松江寄务观五首
韩元吉（宋代）

湖岸见亭馆，谁家长锁门。
主人宁好事，渌水但名园。
借我安茅屋，容君共酒樽。
风波正奔走，独立望江村。
点绛唇·采药归来
陆游（宋代）

采药归来，独寻茅店沽新酿。暮烟千嶂。处处闻渔唱。
醉弄扁舟，不怕黏天浪。江湖上，遮回疏放。作个闲人样。
洮州健儿行
阮大铖（明代）

洮州健儿骑大马，道逢高轩不肯下。击鲜赌酒刲牛羊，刍粟肯肯掠原野。

头白老翁驱负薪，小姑小妇令抱衾。酣歌大嚼意不足，抽刀横索床头金。

吁嗟乎此曹虓豁悿于虏，芥虿尸僵目还弩。毡裘未扫板屋空，万户千村泪如雨。

丑奴螳臂逆颜行，海西烽火明辽阳。若斩楼兰报天子，士女何惜倾壶浆。

所嗟此曹朝气索，鞲鹰一饱不复搏。可能鸣剑驰伊吾，未必据鞍誇矍铄。

摐金伐鼓闻雷坪，高牙大纛呼将军。坐看部曲择人肉，充耳衔枚如不闻。
送田使君都统离夔赴合州
阳枋（宋代）

英雄才略暂临夔，泛绿依红诧小儿。
肯同稠人认毛遂，甘从走督得神师。
鱼城人喜景星出，象澦猿惊仙仗移。
七十老肥怕趋走，峡江亭上倍临歧。
后园凿井歌
李贺（唐代）

井上辘轳床上转。水声繁，弦声浅。情若何，荀奉倩。
城头日，长向城头住。一日作千年，不须流下去。
于莱城东十里与诸门徒登青阳岭太基山上四面及中嵿扫石置仙坛诗
郑道昭（南北朝）

寻日爱丘素，嗟月开靖场。东峰青烟寺，西顶白云堂。

朱阳台望远，玄灵崖色光。高坛周四岭，中明起前岗。

神居杳汉眇，接景拂霓裳。□微三四子，披霞度仙房。

潇潇步林石，缭缭歌道章。空谷和鸣磬，风岫吐浮香。

冷冷□虚唱，郁郁绕松梁。伊余莅东国，杖节牧齐疆。

乘务惜暂暇，游此无事方。依岩论孝老，斟泉语经庄。

长文听远义，门徒森山行。踌蹰念岁述，幽衿烛扶桑。

栖槃时自我，岂云蹈行藏。
念奴娇 方景两先生庙
郑燮（清代）

乾坤欹侧，藉豪英几辈，半空撑住。
千古龙逢源不死，七窍比干肺腑。
竹杖麻衣，朱袍白刃，朴拙为艰苦。
信心而出，自家不解何故。
也知稷契皋夔，闳颠散适，岳降维申甫。
彼自承平吾破裂，题目原非一路。
十族全诛，皮囊万段，魂魄雄而武。
世间鼠辈，如何妆得老虎！
次韵京口叔祖见寄四首
张镃（宋代）

汲古无初不读书，屠苏新制帖僧庐。
痴禅昼夜蒲团上，贪睡犹胜学宰予。
满江红
叶梦得（宋代）

雪后郊原，烟林静、梅花初坼。春欲半，犹自探春消息。一眼平芜看不尽，夜来小雨催新碧。笑去年、携酒折花人，花应识。

兰舟漾，城南陌。云影淡，天容窄。绕风漪十顷，暖浮晴色。恰似槎头收钓处，坐中仍有江南客。问何如、两桨下苕溪，吞云泽。
别三十弟彦臣
梅尧臣（宋代）

朝辞都城里，暮止汴堤头。
满目非相亲，寂默对河流。
仪凤歌
佚名（魏晋）

凤皇翔兮于紫庭。余何德兮以感灵。赖先人兮恩泽臻。

于胥乐兮民以宁。凤皇来兮百兽晨。
香林
董嗣杲（宋代）

日月岩头古翠埋，绵云深隔洞门开。
苍藤随石无根活，灵杞何年有种栽。
气凝野烟疑麝过，暖熏山雨误蜂来。
空亭谁领幽芬坐，云鹤同行损绿苔。
过三衢，徐载叔采菊载酒，夜酌走笔二首
杨万里（宋代）

征涂半月客尘黄，今夕初逢一雨凉。
冷笑菊花堪计会，为君八月作重阳。
自岁前逮夏初日始辞免有感而作
岳珂（宋代）

忆昨除书赐召环，联翩觚椠不曾閒。
醉吟久负鸡豚社，奏牍频曾虎豹关。
求倦得忙三易地，自冬徂夏半年间。
□□□□□□□，□□□□□□□。
西门道中闻人售田
王之道（宋代）

走利奔权几日休，归来还复郭南游。
直饶心计奸如鬼，终恐输他善自谋。
齐国大长公主挽词二首
梅尧臣（宋代）

鲁馆当年盛，秦台此日遥。
龙归终合剑，凤去不闻箫。
挽曲方传薤，行輀竞奠椒。
空余汉官属，泣送马如潮。
壬午秋日观桥 其二
周紫芝（宋代）

交亲不相知，笑我营小筑。人生如风灯，一灭不容续。

胜负棋一枰，信手安用覆。与君共此世，百岁但信宿。

进退均有求，要各随所欲。君轨趋朝市，我履在林麓。

胡为浪相笑，吾计念已熟。客来不与辨，聊用铭我屋。
问怀秀禅师
僧某（宋代）

昔日沩山水牯牛，自从放去绝踪由。
今朝幸遇师登座，未审时人何处求。
送黄司录 其二
黄彦平（宋代）

雪销南国瘴，花遍北枝梅。华发天边老，微阳树底回。

未知身外事，聊覆掌中杯。检点樽前客，明年几去来。
小儿垂钓
胡令能（唐代）

蓬头稚子学垂纶，侧坐莓苔草映身。
路人借问遥招手，怕得鱼惊不应人。
庚寅正月十六日携家入山大雪弥旬止既月叔祖
徐瑞（宋代）

骨肉终青眼，一林有素缘。
偶来成许日，此聚岂非天。
悟解由灾疾，迟留费岁年。
东负方作恶，万事付佳眠。
蓦山溪（次韵知点）
廖刚（宋代）

论长校短，总是非闲誉。光景百年中，似难留、长江东去。随缘游戏，触□寄高情，西楼月，北窗风，鸲鹆尊前舞。

故人襟韵，千里心相许。飞骑趁花时，正名园、揉风洗雨。玻璃潋滟，聊共醉红裙，阳春曲，碧云词，慷慨怀千古。
临江仙·大风雨过马当山
薛时雨（清代）

雨骤风驰帆似舞，一舟轻度溪湾。人家临水有无间。江豚吹浪立，沙鸟得鱼闲。
绝代才人天亦喜，借他只手回澜。而今无复旧词坛。马当山下路，空见野云还。
再和
郑刚中（宋代）

曩会今千日，光阴趁水流。楚囚聊寓目，古佛不抬头。

鸟避人声杂，云藏洞穴幽。一舟横晚渡，回首兴悠悠。
一眺石
傅伯寿（宋代）

一眺人间万事非，海鸥山鸟便忘机。林端髣髴见帆影，知有扁舟天际归。
牡丹初开奭奂张幕以护
吴宽（明代）

春深喜见一样红，翠幕高张日正中。为语两郎须记取，爱身当与爱花同。
题朝元阁
韩琦（宋代）

试往骊山顶上行，朝元孤绝耸峥嵘。了无楼殿嗟馀侈，自见耕桑复太平。

两后绿苔多滑径，叶间红子不知名。南巅更就丹霞挹，顿觉尪然病骨清。
送张孺愿还四明为儿娶妇
徐熥（明代）

离情黯淡白门西，何处云山是会稽。作客暂辞桃叶渡，思乡多梦若耶溪。

寒芦夜雨鸿初断，衰柳残阳马倦嘶。待汝尚平婚嫁毕，五湖明月共招携。
冬日放言二十一首
张耒（宋代）

风雨连江气，十月如深冬。
坐曹日暮归，密室温炉红。
惨惨庭下日，骚骚窗外风。
三杯容我醉，万事听天工。
春日山行二首
洪咨夔（宋代）

一晴一雨柳添碧，半落半开梅着酸。
不被东风相鼓弄，春山只有老苍官。
赠刘改之
陈亮（宋代）

刘郎饮酒如渴虹，一饮涧壑俱成空。
胸中磊磈浇不下，时吐劲气嘘青红。
刘郎吟诗如饮酒，淋漓醉墨濡其首。
笑鞭列缺起丰隆，变化风雷一挥手。
吟诗饮酒总余事，试问刘郎一何有。
刘郎才如万乘器，落濩轮囷难自致。
强亲举予作书生，却笑书生败人意。
合骑快马健如龙，少年追逐曹景宗。
弓弦霹雳饿鸮叫，鼻尖出火耳生风。
安能规行复矩步，敛袂厌厌作新妇。
黄金挥尽气愈张，男儿龙变那可量。
会须斫取契丹首，金甲牙旗归故乡。
慈圣光献皇太后挽词二首并进状 其一
曾巩（宋代）

祖烈鹰扬终食冀，家声泉涌旧兴谯。人伦风化归三世，王室功兴属两朝。

长信深严馀羽卫，閟宫崇大列宗祧。衣冠藉藉谈遗事，不尽鸿名对永昭。
香山寺来青轩题
严嵩（明代）

再到层轩坐，诸峰尽若迎。劲风山木振，初日殿鸦鸣。

澄廓邀殊观，高閒寄远情。惜无谢客赏，况乃趣王程。
蝶恋花·屈指瓜期犹渺渺
吕胜己（宋代）

屈指瓜期犹渺渺。羡子征鞍，去上长安道。到得故园春正好。桃上杏脸迎门笑。闻道难兄登显要。雁子云宵，花萼应同调。旧恨新愁须拼了。功名趁取方年少。
新年
真山民（宋代）

妆点春光到眼边，冻消残雪暖生烟。
杏桃催换新颜色，惟有寒梅老一年。
山中送从叔简赴举
孟郊（唐代）

石根百尺杉，山眼一片泉。倚之道气高，饮之诗思鲜。

于此逍遥场，忽奏别离弦。却笑薜萝子，不同鸣跃年。
北山之高寿北山何先生
金履祥（宋代）

咨尔夫子，设教于乡。
即命于家，长此泮宫。
失调名
佚名（宋代）

欲知相忆时，但看裙带馀几许。桃脸自羞心自爱。

微酣后，记取夜来题目。门掩映，人寂静，风弄一枝花影。

风袅篆烟不卷帘，雨打梨花深闭门。恓惶两泪流，界破残妆面。

嘹嘹呖呖雁南还。金炉香烬漏声残。影转西楼十二层。

情绪厌厌。微蟾残照挂墙头。金猊宝篆香馥郁。掌握貔貅十万兵。

广寒宫未闭，独折一枝芳。数声啼鸟不堪闻。一溪流水绿湾环。

琼瑶堆满径。溶泄冰澌逐水流。衣薄不禁寒。三竿日上醉初醒。

徘徊无语倚南楼。目送归鸿泪转流。罗带缓，倩谁收。

人情惟有相思切，乍去还来无尽头。争似水，只东流。

轻暖吹香，薰风涨绿，此窗添得琅玕玉。新粉微含，翠浪明如玉。

珠泪偷弹，纤腰减束，天涯劳我危楼目。燕子无情，斜语阑干曲。
小酌饯耿运干赵推官分韵复和韵 其二
韩淲（宋代）

痼疾已烟霞，药石从美疢。谁怜名宦迟，我觉幻化迅。

兴与山孤高，语带涧深润。去去上下塘，应劳青眼瞬。
好事近（己丑重阳游雷峰）
曹冠（宋代）

商素肃金飚，吹帽又逢佳节。乘兴登临舒啸，习云林清绝。

高歌兴剑志平戎，酒量与天阔。更待醉归开宴，赏东篱明月。
送新知永州潘宫赞若冲赴任、
贾黄中（宋代）

鸳鹭行中已著名，颁条暂慰远民情。
道途行去乘轺贵，乡里过时昼锦荣。
铃乘积晓江月满，戟枝寒照雪峰明。
知君游刃多余暇，莫忘新诗寄凤城。
一剪梅 观并头莲
蒋纫兰（清代）

湘帘风卷影迟迟。月满庭墀。露满庭墀。呼鬟折取并头枝。

欲慰满思。偏惹满思。

浓香清艳自支持。花正开时。人未归时。个中情绪倩谁知。

付与双眉。压损双眉。
偈颂一百四十二首 其六十九
释广闻（宋代）

难难，几何般。时节难，道路难。贫穷布施难，富贵学道难。

难难，达磨不会，大难大难。
过青藤宅
王思任（明代）

青藤道士既辞世，雅道而今谁与担。
锦水一弯池一曲，遗居惆怅大乘庵。
赠别高云樵 其一
李之标（明代）

征车迢递指苍梧，雪拥骊驹不可呼。湖海一尊怜短鬓，风尘双剑问长途。

帆飞粤峤魂先远，路入湘江竹半枯。不是王孙归去晚，可胜离思满平芜。
颂古三十一首
释玿（宋代）

苦中乐，乐中苦，
大唐打鼓新罗舞。寒山烧火满头灰，
却笑丰干倒骑虎。
过若松町有感
苏曼殊（清代）

孤灯引梦记朦胧，风雨邻庵夜半钟。
我再来时人已去，涉江谁为采芙蓉？
写竹寄琴士张逢吉
王绂（明代）

美人昔相见，为我鸣瑶琴。初弹别鹤怨，复奏孤鸾吟。

掩抑弄馀意，华堂夜沉沉。凉月照绮席，云飙度琼林。

一与美人别，令我忧思深。尘嚣日盈耳，何繇涤烦襟。

我欲裁嶰谷，远谐美人心。六律既已调，嘘阳翕群阴。

美人如见与，先此通微忱。相期洞庭野，共奏钧天音。
周德祖自衡阳相别三十馀年会余窜夜郎德祖知南江寨相遇甚款道旧兴怀辄成长句
王庭圭（宋代）

回雁峰前水拍天，峰头一笑尚依然。休论华屋生前美，同在邯郸枕上眠。

骑马忽来临紫寨，传家故自有青毡。时平栅垒无烽火，洒墨成诗有几篇。
城南分韵得山字
张仲深（元代）

白日何杲杲，浮云亦盘桓。悠然百虑息，爱此一日閒。

放舟沉幽渚，击楫回清澜。我性本萧散，兹赏有馀欢。

水花自妩媚，烟鸟时一喧。吟馀不知暮，夕阳度西山。
赠子中修撰
郭祥正（宋代）

承明厌直下天来，聊继昭亭小谢才。珠迸玉盘诗得句，月腾金浪酒盈杯。

江城未许民心借，京国颙瞻召节回。试问行年俱乙亥，固应怜我困蒿莱。
客有送予从白门游浙次韵奉别
戴柱（明代）

白门游欲倦，浙水路犹赊。客思三秋别，孤帆八月槎。

剑分怜出匣，裘敝笑还家。迟尔当春浪，相看桃李花。
同年前虞部李郎中自长沙赴行在余以紫石砚赠之赋诗代书
韩偓（唐代）

斧柯新样胜珠玑，堪赞星郎染翰时。不向东垣修直疏，

即须西掖草妍词。紫光称近丹青笔，声韵宜裁锦绣诗。

蓬岛侍臣今放逐，羡君回去逼龙墀。
杨录事以仆与孙温叟唱酬韵作诗见贻又用仆与
赵蕃（宋代）

丹凤哀鸣领九雏，雀飞饱食下平芜。
寒窗拥褐兹晨卧，急鼓穿鞋旧日趋。
客至渠能劳剥啄，赋成我岂寓乌无。
说天更拟愚溪去，荣辱端知可罢呼。
双飞桥
冯时行（宋代）

巨木架长虹，横跨惊湍上。
有如排世难，出力贵用壮。
行人知宝地，非此欲何向。
因怀济川功，作诗鑱绝嶂。
都昌晓晴晚别张都阃
霍与瑕（明代）

行邑问农桑，江干话更长。祈寒思早暖，连雨喜朝阳。

鼓角穿山壮，旌旗拂树光。画眉谁窃喜，明日见张郎。
明堂宿斋赐贡茶珍果上樽御膳
宋庠（宋代）

太寝陪祠宿斗城，宠颁通夕助斋明。
吴包瑞果金衣润，闽焙春团宝月盈。
满腹鸱幐催御酒，溢杯羊簍{焰火换血}识君羹。
甘滋饱德殊无寐，坐数章沟肃唱声。
送郑推官赴分州
司马光（宋代）

形便豳公国，旗旄拥将坛。
秦云低落日，塞树怯春寒。
草檄无留思，投壶不废欢。
还应笑黄卷，寂寂守儒官。
吊韩侍郎
王鲁复（唐代）

星落少微宫，高人入古风。几年才子泪，并写五言中。
慈恩寺暕上人房招耿拾遗
李端（唐代）

悠然对惠远，共结故山期。汲井树阴下，闭门亭午时。

地闲花落厚，石浅水流迟。愿与神仙客，同来事本师。
休洗红二首 其一
佚名（魏晋）

休洗红。洗多红色淡。不惜故缝衣。记得初按茜。人寿百年能几何。后来新妇今为婆。
颂古一○一首
释子淳（宋代）

沧海无风波浪平，烟收水色虚含月。
寒光一带望何穷，谁辩个中龙退骨。
读渔洋感旧集偶书
钟大源（清代）

文人善相轻，每恐峻崖岸。矧以轩冕流，而为风雅冠。

蚕尾乐宏奖，风流久未涣。论交多寒瘦，此意益足叹。

搜罗暨倡酬，盈箧富词翰。只字绝诋諆，片语亦珍玩。

隐雾豹必窥，潜渊珠使灿。如辨竹中笛，似惜桐遭爨。

品题一时加，声称百年焕。沽誉岂初心，扬扢不嫌滥。

从知名下士，布衣每居半。骚坛文采留，曷可归黯淡。

迄今把遗编，词澜纷浩瀚。仲翔冀知己，得一可不憾。

掩卷缅前哲，定各莞尔粲。
二月望日欲劳农于弁山会风雨作遂出南门因登岘山观洼尊访五花亭遗迹晚霁游何山观读书堂薄暮 其三
王十朋（宋代）

久欲归耕竟未归，又吟苕霅劝农诗。流钱腐粟惭无术，稼穑艰难或稍知。
戏咏红锦帐
刘崧（元代）

红锦帐子薄于纱，四壁清风汎綵霞。昨夜月明春梦熟，误吹长笛入桃花。
王元东寄长篇病中未能和韵先寄此诗为谢
周紫芝（宋代）

白璧尝遭按剑疑，古来投分要相知。惊人未有平生句，绝妙空贻幼妇词。

我亦去为庐阜客，君应多寄辋川诗。来书更觉宽陈债，八节滩头上水时。
时人为谢鲲语
佚名（魏晋）

任达不已。幼舆折齿。
猫头竹
许及之（宋代）

迸穴穿篱出，狸奴知几头。真能参玉版，足可当珍羞。
自喻呈赵润夫
华岳（宋代）

梁间燕子为喃喃，故下珠帘未放还。
料得无声如反舌，不应留落在人间。
次韵答阵梦锡十首
陈造（宋代）

吾宗石友读书眼，可但於易钩其深。
日来弄笔课七字，万象奔忙供醉吟。
清明日泊舟甲马营
陆文圭（元代）

细柳东风甲马宫，秋千花下笑相迎。
舟中自有伤春客，暗数归家几日程。
卫广文以荔支诗见示赋此奉酬并以为寿
屈大均（明代）

汉时王逸推能赋，君复风华似叔师。甘液含消中圣后，香琼饵叔得仙时。

兰陵祭酒何曾老，天禄传经亦未迟。首夏清和看欲近，先红犀角望新辞。
陶渊明对菊图
郑思肖（宋代）

彭泽归来老岁华，东篱尽可了生涯。谁知秋意凋零后，最耐风霜有此花。
宿淮南岸一首
王阮（宋代）

一昔淮南岸，两旬扬子江。
山川总极目，天地偶为邦。
竟日师虞老，何年虏自降。
知心除是月，夜夜照蓬窗。
金陵杂兴二百首
苏泂（宋代）

白鹭洲前白鹭飞，人间还阅几斜晖。
春风不与苏郎便，浩荡沧溟一舸归。
閒吟初冬
真山民（宋代）

一架琴书一笔床，杜门荏苒送年光。
囊空儘可偿诗债，脚倦犹能入醉乡。
即老菊花偏耐久，未开梅蕊已先香。
眼边管领閒风景，不识人间更有忙。
登东山寺
刘士璋（清代）

飘然天半划长风，万壑千岩远近通。峡口涛声来座上，荆门树色落杯中。

遥看壁垒连三国，远忆烽烟斗匕雄。回首可怜征战地，香林下界雨空濛。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其六
邓云霄（明代）

有意濯尘缨，河流伴客行。翻嫌河畔水，不似石泉清。
一片云石
李孙宸（明代）

一片云根分外奇，霏烟藏雾影离离。飞来定自阳台下，神女朝来恐未知。
梅花
程洵（宋代）

落木萧萧岁已深，天教梅蕊独争新。一枝岭上方传恨，千树江头忽暗春。

会与霜筠矜节概，不同风柳斗腰身。罗浮当日醉眠起，斗转参横谁与邻。
大参王如水公复补吾广
唐伯元（明代）

岭峤春风动地回，儿童又报使君来。主恩缘鬓三持节，驿路青山几见梅。

但有夷吾堪重望，何须唐■浪兼才。紫微垣外中书省，夜夜清光烛上台。
和李宗谔秀才赠蒯员外
徐铉（宋代）

性僻时难偶，神清寿有余。
曾施卓鲁政，旧講老庄书。
贱更襟怀旷，贫犹世利疏。
圣君将就见，慎无买山居。
沁园春·庐阜诸峰
林正大（宋代）

庐阜诸峰，炉峰绝胜，草堂介焉。敞明窗净室，素屏虚榻，要仰观山色。俯听流泉。中有池台，旁多竹卉，夹涧杉松高刺天。堂之北，据层崖积石，绿荫浓鲜。堂东瀑布飞悬。似雨露霏微珠贯穿。有春花秋月，夏云冬雪，阴晴显晦，雾吐烟吞。右抱琴书，左携妻子，杖屦从容尽暮年。平生志，赖清泉白石，实听余言。
春晚杂兴十二首
方回（元代）

城市尘埃不见诗，西村东坞可寻谁。
夏前十日尝新麦，政是江南最好时。
悲湘灵
鲍溶（唐代）

山上凉云收，日斜川风止。娥皇五十弦，秋深汉江水。

初因无象外，牵感百忧里。霜露结瑶华，烟波劳玉指。

将随落叶去，又绕疏蘋起。哀响云合来，清馀桐半死。

女颜万岁后，岂复婵娟子。不道神无悲，那能久如此。

魂魄无不之，九山徒相似。没没竟不从，唯伤远人耳。

斑斑泪篁下，恐有学瑟鬼。
临江仙 和元遗山 附见遗山乐府内
李天翼（元代）

南去北来人自老，落花飞絮悠悠。思君一度一登楼。无穷烟水里，何处认并州。忽见姓名双泪落，新诗聊浣离愁。若为重醉绣江秋。芙蓉明月下，来往一扁舟。
秦州杂诗二十首·其十三
杜甫（唐代）

传道东柯谷，深藏数十家。
对门藤盖瓦，映竹水穿沙。
瘦地翻宜粟，阳坡可种瓜。
船人近相报，但恐失桃花。
浣溪沙 春游
顾之琼（清代）

腰肢瘦损不胜罗。无那春来病染多。含情未语照晴波。

金约腕垂纤笋丽，玉搔头亸醉颜酡。小桥归艇起渔歌。
沁园春 同缪湘芷前辈及王仲昭诸子看郭园牡丹
宋琬（清代）

惆怅梅花，几日飘零，青子累累。喜盈盈欲笑，洛川游女，亭亭未嫁，溪畔西施。

狡狯东君，揉铅搓粉，倾国妆成第一枝。端详处，待绿烟灭后，明月来时。

丁宁再拜封姨。向锦石雕栏好护持。羡池边嬿婉，一双燕子，香中眠食，百队蜂儿。

座客皆豪，主人拚醉，争看山公倒接䍦。重游数，教柴扉休掩，来往无期。
颂古十七首
释宗演（明代）

相见锦江头，相携上酒楼。
月阑歌笑罢，回首上扁舟。
书桐叶
任氏（唐代）

拭翠敛蛾眉，郁郁心中事。搦管下庭除，书成相思字。

此字不书石，此字不书纸。书在桐叶上，愿逐秋风起。

天下有心人，尽解相思死。天下负心人，不识相思字。

有心与负心，不知落何地。
役所书事用山谷观化韵 其二
赵鼎（宋代）

东风春水湛晴天，斜日平林画素烟。不会浮云亦多事，又将飞雨过山前。
寒风
释文珦（宋代）

寒风萧萧吹我衣，迎晨光入山采蕨薇。
魍魉窥人猛虎啸，草间采露犹未晞。
历尽穷崖与险谷，终朝采之不盈匊。
忧心殷殷日将暮，手持空筐返茅屋。
贼臣恶子厌轻肥，志士幽人常苦饥。
古来万代共如此，乐天知命复何悲。
龙王阁
释今辩（明代）

半岩深锁一重楼，槛外山光静入眸。雾捲疏帘香篆落，波澄寒日锦鳞浮。

细风谷口为云少，薄雨池边出石幽。还待春霖看润泽，莫愁寥寂碧峰头。
陈古白
张民表（明代）

文传江左秀，情见宋中书。
隔面云千嶂，愁心发一梳。
良图襄野牧，活计颍滨渔。
倘欲枉相访，嵇康候吕车。
将去边防杂述 其三
郑孝胥（清代）

万马奔腾驻足时，浅人纷纷岂得知。誉之不喜毁不怒，牛背眼光卿勿疑。
使北 其三
文天祥（宋代）

江南浪子是何官，只当空庐杂剧看。拨取公卿如粪土，沐猴徒自辱衣冠。
荔枝
刘望之（宋代）

泸戎瘴疠窟，闽粤山水乡。如何产此物，烂然照炎荒。
宫词
张公庠（宋代）

学士承宣到玉堂，中官锁院月侵廊。
白麻诞告千官喜，皇子初封一字王。
钱塘十咏 其十 冷泉猿啸
凌云翰（元代）

飞来峰高多白云，垑猿啼处夜将分。三声忽向岭头度，一个真如峡口闻。

哀杂涧泉遥历历，清和萝月乱纷纷。亭中白傅曾留记，明日重来看刻文。
正月廿二日夜三更雷始鸣
陶宗仪（明代）

风狂雨急夜三更，隐隐春雷已作声。节候数来先十日，多应群蛰未全惊。
和良老寄别韵
吴芾（宋代）

紫箨从师住，山幽水亦深。
方将偿素约，一到洗尘心，
别去遽如许，愁来且至今。
何时能见过，容我听潮音。
即事
陆游（宋代）

老来百事似婴儿，美睡甘餐只自知。
陋屋略如营窟世，淳风不减结绳时。
和沈元吉与唐用崔乞菊
王之道（宋代）

黄花如幽人，别来心念之。
邂逅适我愿，讵可无一辞。
缅怀东篱游，旧与西风期。
乞我三百株，烂醉风前杯。
休文有佳裔，咳唾成新诗。
把玩乞菊章，颇愧前篇非。
寄言催蓝田，舍之复谁贻。
溪路邂逅傅骐骥之在所沽酒话别
韩淲（宋代）

凉风吹溪雨吹蓬，故人意气俄相逢。停骖为我一小饮，西湖东望两高峰。

人间万事俱华发，雨歇风清有佳月。不须千里苦相思，得酒陶然已兀兀。
次韵前人谒禹庙三首 其三
赵抃（宋代）

春色湖光照锦衣，岸花汀草共芬菲。若耶溪上游人乐，举棹狂歌半醉归。
咏兴五首。四月池水满
白居易（唐代）

四月池水满，龟游鱼跃出。吾亦爱吾池，池边开一室。

人鱼虽异族，其乐归于一。且与尔为徒，逍遥同过日。

尔无羡沧海，蒲藻可委质。吾亦忘青云，衡茅足容膝。

况吾与尔辈，本非蛟龙匹。假如云雨来，只是池中物。
乙未随计赴都述怀 其三
李文安（清代）

自从嫁得浮云婿，十日归家百日游。未免多男为尔累，尚无交谪重吾忧。

奉亲甘旨先宜蓄，教子宽严有善谋。望我成名休化石，山山指日是刀头。
志师自通州访我於仪真因携之至长芦留语数日
仲并（宋代）

通州瞿昙师，多於雁鹜行。
吾常爱志僧，谓之一凤凰。
不见十五载，访我大江傍。
留之固未遣，载以荆州航。
相从三日游，山晚松风长。
尔我岂其梦，嗒然尧桀忘。
凌晨洗一钵，束衣还故乡。
为子植梧桐，何时复来翔。
留别王维
崔兴宗（唐代）

驻马欲分襟，清寒御沟上。前山景气佳，独往还惆怅。
涧傍菊花
高翥（宋代）

历寂黄花老涧傍，不因风雨减清芳。
从教衰谢随秋草，到了能全晚节香。
雪夜杂诗·其三
王翰（唐代）

满天星斗晓来收，万丈瑶台梦里游。
物到岁寒偏耐看，一轩松竹不胜幽。
怀旧诗九首 其六 伤李圭之
沈约（南北朝）

少府怀贞节，忘躯济所奉。吏道勤不息，繁文长自拥。

既阙优孟歌，身没谁为宠。
上崔相公
王建（唐代）

枯桂衰兰一遍春，唯将道德定君臣。施行圣泽山川润，

图画天文彩色新。开阁覆看祥瑞历，封名直进薜萝人。

应怜老病无知己，自别溪中满鬓尘。
次韵岁暮对雪书怀
项安世（宋代）

问寝荆江上，留家湘水滨。
心关两处念，鬓改一年新。
屑玉逢天富，铺瑶盖地贫。
归来见三白，因得贺乡人。
捧檄家山
史卫卿（宋代）

间居愧未能，淮幕冷於冰。
家檄官无俸，山吟客有僧。
池荒眠鹭石，树折饮猿藤。
寥薄谁相问，孤明雨夜灯。
旅馆题壁
程虞卿（清代）

疲马长愁远道艰，一鞭斜日乱峰间。炊烟黑压平头屋，暝色红分对面山。

蹑蹻歧途怜赵客，隔邻乡语异吴蛮。深闺料有金钗卜，此夜辽西梦未还。
通泉驿南去通泉县十五里山水作
杜甫（唐代）

溪行衣自湿，亭午气始散。
冬温蚊蚋集，人远凫鸭乱。
登顿生曾阴，欹倾出高岸。
驿楼衰柳侧，县郭轻烟畔。
一川何绮丽，尽目穷壮观。
山色远寂寞，江光夕滋漫。
伤时愧孔父，去国同王粲。
我生苦飘零，所历有嗟叹。
陶渊明三径图
郑思肖（宋代）

老气苍寒松树活，閒情幽淡菊花开。一条古路无人走，还且与人相往来。
雨后怀君绣
王嘉禄（清代）

骤雨传声急，西风压梦频。残镫依静夜，空馆入新春。

歌哭余双鬓，饥寒岂一身。枫江枫叶满，想见闭关人。
中秋前偶题
陈宓（宋代）

雨过云衣已半除，深渊绚烂剖骊珠。
阴晴明日犹难料，未必中秋此夜如。
蜂儿榧
何坦（宋代）

味甘宣郡蜂雏蜜，韵胜雍城骆乳酥。
一点生春流齿颊，十年飞梦绕江湖。
景山无思二大师垂和鄙诗复依前韵奉答
强至（宋代）

西北尘游倦，东南野兴深。
帐空惭鹤怨，山暝忆猨吟。
大士真交臂，连篇契夙心。
会须携蜡屐，云峤陟千寻。
瑞雪为刘芝田赋
成廷圭（元代）

风卷寒溪漾碧沙，晓来惊见玉横斜。人间风日不到处，天上神仙解种花。

九地暖回龙有穴，三山云静鹤无家。泛舟来觅芝田叟，留作山阴胜事誇。
卧病旬日未已，闲书所感（二首选一）
黄宗羲（清代）

此地那堪再度年？此身惭傀在灯前。
梦中失哭儿呼我，天末招魂鸟降筵。
好友多从忠节传，人情不尽绝交篇。
于今屈指几回死，未死犹然被病眠。
晓望 其二
卢奎（宋代）

郡枕寒江卧虎形，池饶千里势宽平。曾劳秦楚雄吞并，几误孙宽力战争。

尚忆笙歌游绿野，岂期牛马牧芜城。夕阳杖策闲登赏，怀古观今一怆情。
留别于十一兄逖裴十三游塞垣
李白（唐代）

太公渭川水，李斯上蔡门。
钓周猎秦安黎元，小鱼鵕兔何足言？
天张云卷有时节，吾徒莫叹羝触藩。
于公白首大梁野，使人怅望何可论？
即知朱亥为壮士，且愿束心秋毫里。
秦赵虎争血中原，当去抱关救公子。
裴生览千古，龙鸾炳天章。
悲吟雨雪动林木，放书辍剑思高堂。
劝尔一杯酒，拂尔裘上霜。
尔为我楚舞，吾为尔楚歌。
且探虎穴向沙漠，鸣鞭走马凌黄河。
耻作易水别，临歧泪滂沱。
六月十日偕竹虚过芥孙
陈钺（清代）

近喜蛟螭迹已潜，相将访旧不辞炎。呕心诗稿探怀出，娱目图书信手拈。

尽日清谈临水槛，有时散步立风檐。闲中分得幽人趣，点缀烟云上笔尖。
温泉院二绝
洪咨夔（宋代）

老火欺人客路长，舣舟取次浴温汤。
犬鸣三峡夜逾静，月上四更天始凉。
田间夜归有作示王觉民二首
王之道（宋代）

风云踪迹付扁舟，水竹生涯寄一丘。
世故举同鸡抱鸭，物情无一马生牛。
百年半向愁中老，万事常从酒到休。
莫爱得官轻得句，争如饱食对吟搜。
早春对酒感怀
陆游（宋代）

探花畴昔喜春回，老大空惊节物催。
芳瓮旋开新压酒，好枝犹把未残梅。
书生岁恶甘藜苋，志士时平死草莱。
欲豁孤怀谁晤语，夜弹长剑有余哀。
阮郎归 踏春
陈世祥（清代）

宿花蝴蝶惹花飞。纱窗闻画眉。女儿生小在香闺。

开箱怜舞衣。

添线倦，卷帘迟。栏杆让柳垂。邻家相约踏春堤。日长缓缓归。
巾山广轩
陆长倩（宋代）

凌虚云磴陟崔嵬，轩槛仍从绝顶开。邑屋万家迷向背，江流三面自萦回。

金山每恨波涛阻，星石曾登培塿来。为是会稽东部郡，不教更号小蓬莱。
放言五首
刘克庄（宋代）

恋阙子牟远，还乡贺监狂。
老人忘节序，有菊即重阳。
重过东湖二首
赵蕃（宋代）

敝车羸服豫章城，几向东湖得细行。
不但屡来人似识，白鸥相惯亦忘惊。
和答吴斗南中秋见怀并约五子合见过
孙应时（宋代）

归梦千岩万壑东，起雪蓑笠唤渔童。
尘忙怜我三年久，拨置期群一笑同。
只恐令岩诗债急，不愁夜短酒杯空。
相携更得王文度，此段风流尽未穷。
永遇乐
晁端礼（宋代）

雪霁千岩，春回万壑，和气如许。今古稽山，风流人物，真是生申处。儿童竹马，欢迎夹道，争为使君歌舞。道当年、蓬莱朵秀，又来作蓬莱主。

一编勋业，家传几世，自是赤松仙侣。青琐黄堂，等闲游戏，又问乘槎路。银河耿耿，使星今夜，应与老人星聚。要知他、秋羹消息，早梅初吐。
赠地官副郎赵丹山考绩取道南归诗三十四韵
湛若水（明代）

忆昔全弘治，相逢嘉会楼。时方岁戊已，人各富春秋。

我出乘孤蹇，尔来携小舟。终军初弱冠，思叔晚从游。

碧玉同分席，圭峰到上头。论才师有眷，请事子能休。

宴笑筑场际，执丧诸楚咻。心将深丽泽，期以各藏脩。

并马铁桥过，联诗径口遛。西云石路滑，南海古祠幽。

辛酉登秋榜，甘泉系晚桴。经年而傍母，一纪亦盟鸥。

观国亲言感，同舟友义稠。岭猿愁寂寂，洞鹿喜呦呦。

留滞南雍帐，先开北蓟艘。春光惭老帽，秋翮落凡韝。

碧水芹香远，枫山礼数优。自衔三载恤，独抱百年忧。

静坐烟霞迥，闻歌海若愁。多君左凤尾，索我大科丘。

感激飞龙诏，朋从菲采收。叫阍上封事，歌朴下东周。

澧北紫兰圃，江东白鹭洲。异方音渺渺，相望路悠悠。

入贰南宫省，来参中府谋。缤纷皆礼乐，驽马愧骅骝。

出并寅清舸，勤操会计筹。奏功兼府部，赠处似回由。

天上千龄鹤，人间万火牛。樊笼淹健翮，寥廓放高眸。

心逐鸿飞远，形同匏系留。需沙终有意，艮背乃无俦。

咄咄勿复道，冥冥不可求。鲁连如欲见，为我试穷搜。
句
李隆基（唐代）

昔见漳滨卧，言将人事违。今逢庆诞日，犹谓学仙归。

棠棣花重发，鴒原鸟再飞。

德比代云布，心如晋水清。
沣上西斋寄诸友（七月中善福之西斋作）
韦应物（唐代）

绝岸临西野，旷然尘事遥。清川下逦迤，茅栋上岧峣.

玩月爱佳夕，望山属清朝。俯砌视归翼，开襟纳远飙。

等陶辞小秩，效朱方负樵。闲游忽无累，心迹随景超。

明世重才彦，雨露降丹霄。群公正云集，独予忻寂寥。
抄近藁六言二首
刘克庄（宋代）

东邻莫效西子，南窗何减北扉。
一萤道我来往，焉用宫莲送归。
挽谢竹所
陆文圭（元代）

江左称群谢，青山岁夕阳。
田园遗一老，诗礼训诸郎。
胜日摧樽乐，清风隐几忘。
灵輀无路送，东望涕沾裳。
漂母墓
唐冕（明代）

千金酬一饭，古墓动高秋。树色山村外，江声日夜流。

楚碑春露泣，荆水暮鸦愁。芳草王孙路，年年牧竖游。
寿何大持四十一兼送入北雍
释今无（明代）

百斛珠玑蕴素襟，莲花社里结知音。月痕照玉流方水，莺语催知近上林。

白业久传何点净，丹砂今有葛洪心。公卿汉代平津阁，一路随云意自深。
句
徐似道（宋代）

化成银地佛应喜，移下玉楼天不知。
郊庙歌辞。享太庙乐章。景云舞
佚名（唐代）

景云霏烂，告我帝符。噫帝冲德，与天为徒。

笙镛遥远，俎豆虚无。春秋孝献，回复此都。
浚井
刘敞（宋代）

凿井勿惮深，汲绳欲令长。凿深源不竭，汲远气自凉。

岂如潢污源，汩汩道路旁。虽复不远求，饮之剧燖汤。

虚烦生四支，淟涊不自强。野语合为国，愿君著岩廊。
感怀
陈凤昌（清代）

一袭青衫绝世缘，尚馀诗酒习难捐。囊空客与花争笑，屋破风和月伴眠。

憔悴首阳愁夕霭，萧条寒食感春鸢。江山本是无情物，话到兴亡亦可怜。
端午帖子 其六 太上皇帝阁
周必大（宋代）

抱朴传方定不虚，日中试觅小蟾蜍。君王万岁从今数，看汝多年颔下书。